אלכסנדר מילר

קארל אלכסנדר מילר (בגרמנית: Karl Alexander Müller; ) היה פיזיקאי שווייצרי ממוצא יהודי. חתן פרס נובל לפיזיקה לשנת 1987, ביחד עם יוהנס גאורג בדנורץ, על גילוי מוליכי על בטמפרטורה גבוהה.

ביוגרפיה  
מילר נולד בבזל לאירמה לבית פייגנבאום ולפאול מילר.
בהיותו תינוק עברה משפחתו לזלצבורג, שם למד אביו מוזיקה. אמו עברה עמו לבית הוריה בעיירה דורנאך הסמוכה לבזל. מאוחר יותר עברו ללוגאנו, שם למד לדבר איטלקית שוטפת. אמו נפטרה כשהיה בן 11.
קיבל את התואר הראשון מהמכון הטכנולוגי של ציריך, שם גם הציג את הדוקטורט שלו בשנת 1957. שימש כפרופסור באוניברסיטת ציריך. במקביל, ניהל מחלקת מחקר ב-י.ב.מ. בציריך וקיבל תואר "עמית IBM". קיבל תואר דוקטור לשם כבוד מאוניברסיטת ז'נבה ומאוניברסיטת פאביה.

חקר את אפקט הול בבדיל. בי.ב.מ. התמקד בחקר SrTiO3 (סטרונציום טיטנאט) ומבני פרובסקיט דומים.

במסגרת מחקרו בתחום מוליכות-על בטמפרטורות גבוהות, השיג יחד עם יוהנס גאורג בדנורץ הישגים במוליכות-על.

ב-1983 בדנורץ ומילר החלו לחקור באופן שיטתי את התכונות החשמליות של חומרים קרמיים המבוססים על תחמוצות של מתכות מעבר, וב-1986, הם הצליחו לגלות מוליך על (LaBaCuO) שהטמפרטורה הקריטית שלו להולכת-על היא 35 מעלות קלוין, 12 מעלות יותר מהשיא הקודם של הולכת על. הגילוי הזה הוביל למחקרים נוספים של הולכת על בטמפרטורה גבוהה על חומרים נחושתיים עם מבנים דומים ל-LaBaCuO, במהרה גילו תרכובות כמו BiSrCaCuO שהטמפרטורה הקריטית עבורו היא 107 מעלות קלוין ו-YBaCuO שעבורו הטמפרטורה הקריטית היא 92 מעלות קלוין.

בשנת 1987 גאורג בדנורץ ואלכסנדר מילר זכו ביחד בפרס נובל לפיזיקה "על פריצת הדרך החשובה בגילוי מוליכות על בחומרים קרמיים".

מילר התחתן עם אנגבורג מרי לואיז וינקלר. לשניים נולדו בן ובת.

קישורים חיצוניים

 

בוגרי אוניברסיטת ציריך
זוכי פרס נובל לפיזיקה
זוכי פרס נובל יהודים שווייצרים
פיזיקאים יהודים שווייצרים
מדענים יהודים שווייצרים
שווייצרים חברי האקדמיה הלאומית למדעים של ארצות הברית
יהודים חברי האקדמיה הלאומית למדעים של ארצות הברית
עמיתי IBM
שווייצרים שנולדו ב-1927
שווייצרים שנפטרו ב-2023